РЕГЛАМЕНТ (ЕО) № 1497/2007 НА КОМИСИЯТА
от 18 декември 2007 година
за установяване в съответствие с Регламент (ЕО) № 842/2006 на Европейския парламент и на Съвета на стандартни изисквания за проверка за течове на стационарни системи за противопожарна защита, съдържащи някои флуорирани парникови газове
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 842/2006 на Европейския парламент и на Съвета от 17 май 2006 г. относно някои флуорирани парникови газове (1), и по-специално член 3, параграф 7 от него,
като има предвид че:
(1)
При системи за противопожарна защита, съдържащи няколко свързани помежду си контейнера, инсталирани като резултат от специфична опасност от пожар в определено пространство, съдържанието на/зарядът от флуорирани парникови газове следва да бъде изчисляван на базата на общото съдържание на тези контейнери, с цел да се гарантира, че честотата на проверките съответства на действителното съдържание на флуорирани парникови газове.
(2)
В съответствие с Регламент (ЕО) № 842/2006 досиетата за системите за противопожарна защита следва да съдържат определена информация. С цел да се гарантира ефективното прилагане на Регламент (ЕО) № 842/2006, е целесъобразно да се предвидят разпоредби за включване на по-нататъшната информация в досиетата на системата.
(3)
Информацията за съдържанието/заряда на контейнерите с флуорираните парникови газове следва да бъде включено в досиетата на системата. Когато зарядът с флуорираните парникови газове е неизвестен, операторът на съответната система за противопожарна защита следва да осигури сертифициран персонал, който да определи този заряд, за да се улесни проверката за теч.
(4)
Преди извършване на проверка за течове, сертифициран персонал следва да прегледа информацията, която се съдържа в досиетата на системата, за да установи дали е имало предходни течове и да прегледа предишните протоколи.
(5)
С цел да се осигури ефикасен контрол на течовете, проверките за течове следва да се съсредоточат предимно върху тези части на системата за противопожарна защита, за които вероятността да протекат е най-голяма.
(6)
При предположение за изтичане следва да се извърши проверка за откриването и отстраняването му.
(7)
Неправилното инсталиране на нови системи създава значителен риск от изтичане. По тази причина новоинсталираните системи следва да се проверяват за течове незабавно след въвеждането им в експлоатация.
(8)
За да се осигури ефективност на ремонта на системата, последващата проверка, предвидена в Регламент (ЕО) № 842/2006, следва да се съсредоточи предимно върху частите от системата, където е установено изтичането, както и върху съседните части.
(9)
Мерките, предвидени в настоящия регламент, са в съответствие със становището на комитета, учреден по силата на член 18, параграф 1 от Регламент (ЕО) № 2037/2000 на Европейския парламент и на Съвета (2),
ПРИЕ НАСТОЯЩИЯ РЕГЛАМЕНТ:
Член 1
Предмет и обхват
Настоящият регламент установява, в съответствие с Регламент (ЕО) № 842/2006, стандартните изисквания за проверка за течове на действащи и временно недействащи стационарни системи, състоящи се от един или повече свързани помежду си контейнери, включително прилежащите им части, инсталирани като резултат от специфична опасност от пожар в определено пространство, наричани по-долу „системи за противопожарна защита“.
Настоящият регламент следва да се прилага за системи за противопожарна защита, съдържащи 3 kg или повече флуорирани парникови газове.
Член 2
Досиета на системата
1. Операторът посочва името си, пощенския адрес и телефонния си номер в досиетата, указани в член 3, параграф 6 от Регламент (ЕО) № 842/2006, наричани по-долу „досиета на системата“.
2. Зарядът от флуорирани парникови газове за една система за противопожарна защита се отразява в досиетата на системата.
3. Когато зарядът от флуорирани парникови газове за една система за противопожарна защита не е посочен в техническата спецификация на производителя или върху етикета на системата, операторът трябва да осигури неговото определяне от сертифициран персонал.
Член 3
Досиета на системата за контрол
1. Преди извършването на проверки за течове, сертифициран персонал проверява досиетата на системата.
2. Отделя се специално внимание на информация от съществено значение относно всяко повтарящо се изтичане от проблемни зони.
Член 4
Визуални и ръчни проверки
1. За да се установи щета или признаци за изтичане, сертифициран персонал извършва визуална проверка на системата за оперативен контрол, контейнерите, съставните елементи и връзките, които са под налягане.
2. При всяко предположение за изтичане на флуорирани парникови газове в системата за противопожарна защита се извършва проверка от сертифициран персонал.
3. Основание за предположение за изтичане дават една или повече от следните ситуации:
а)
стационарна система за откриване на течове показва наличие на изтичане;
б)
контейнер показва спадане от повече от 10 % на налягането, приведено за дадената температура;
в)
контейнер показва повече от 5 % загуби в количеството на гасящия агент;
г)
други признаци, показващи наличие на загуба на заряд/съдържание.
4. Манометрите и съоръженията за следене на теглото се проверяват веднъж на всеки 12 месеца, за да се осигури правилното им функциониране.
Член 5
Отстраняване на течове
1. Операторът гарантира, че поправката или замяната е извършена от персонал, сертифициран за извършването на тази специфична дейност.
2. Операторът гарантира, че изпитването за течове е извършено преди презареждането.
Член 6
Последващ контрол
Сертифицираният персонал, извършващ последващия контрол, предвиден в член 3, параграф 2, втора алинея от Регламент (ЕО) № 842/2006, се съсредоточават върху тези зони, където е бил открит и отстранен теч, както и върху съседните зони, когато при поправката е приложено механично усилие.
Член 7
Изисквания за системи, които за първи път се въвеждат в експлоатация
Новоинсталираните системи се проверяват за течове незабавно след въвеждането им в експлоатация.
Член 8
Влизане в сила
Настоящият регламент влиза в сила на двадесетия ден след датата на неговото публикуване в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 декември 2007 година.